CELEX: 32010R0779
Language: mt
Date: 2010-09-02
Title: Regolament tal-Kummissjoni (UE) Nru 779/2010 tat- 2 ta’ Settembru 2010 li japprova emendi minuri fl-ispeċifikazzjoni ta’ denominazzjoni elenkata fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Thüringer Rotwurst (IĠP)]

3.9.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 233/15
            
         REGOLAMENT TAL-KUMMISSJONI (UE) Nru 779/2010
   tat-2 ta’ Settembru 2010
   li japprova emendi minuri fl-ispeċifikazzjoni ta’ denominazzjoni elenkata fir-reġistru tad-denominazzjonijiet protetti tal-oriġini u tal-indikazzjonijiet ġeografiċi protetti [Thüringer Rotwurst (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 510/2006 tal-20 ta’ Marzu 2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (1), u b’mod partikolari t-tieni sentenza tal-Artikolu 9(2) tiegħu,
   Billi:
   
               (1)
            
            
               Il-Kummissjoni eżaminat it-talba tal-Ġermanja għall-approvazzjoni, skont l-ewwel subparagrafu tal-Artikolu 9(1) tar-Regolament (KE) Nru 510/2006, ta’ emenda fl-ispeċifikazzjoni għall-indikazzjoni ġeografika protetta “Thüringer Rotwurst” irreġistrata permezz tar-Regolament tal-Kummissjoni (KE) Nru 2400/96 (2) kif emendata bir-Regolament (KE) Nru 2206/2003 (3).
            
         
               (2)
            
            
               L-iskop tat-talba huwa li tiġi emendata l-ispeċifikazzjoni billi jiġu estiżi l-forom ta’ ppakkjar, partikolarment, sabiex jiġi permess l-użu ta’ vażetti tal-plastik, iżda mhux ta’ kisi artifiċjali. Dan jirrifletti aħjar ir-realtajiet tas-suq u l-preferenzi tal-konsumatur kif ukoll jagħti opportunità li jiġi sfruttat il-potenzjal eżistenti tas-suq.
            
         
               (3)
            
            
               Il-Kummissjoni eżaminat l-emendi konċernati u kkonkludiet li huma ġustifikati. Peress li dawn huma emendi minuri, il-Kummissjoni tista’ tapprovahom mingħajr ma tuża l-proċedura stabbilita fl-Artikoli 6 u 7 ta’ dak ir-Regolament,
            
         ADOTTAT DAN IR-REGOLAMENT:
   Artikolu 1
   L-emendi għall-ispeċifikazzjoni tal-indikazzjoni ġeografika protetta “Thüringer Rotwurst”, kif stabbiliti skont l-Anness I, huma approvati.
   Artikolu 2
   Id-Dokument Uniku aġġornat jidher fl-Anness II.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta’ Settembru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 93, 31.3.2006, p. 12.
   
      (2)  ĠU L 327, 18.12.1996, p. 11.
   
      (3)  ĠU L 330, 18.12.2003, p. 13.
   
      ANNESS I
      L-emendi li ġejjin għall-ispeċifikazzjonijiet tal-indikazzjoni ġeografika protetta “Thüringer Rotwurst” huma b’dan approvati:
      
                  1.
               
               
                  Fil-punt “4.2. Deskrizzjoni”, it-tielet subparagrafu huwa mibdul b’dan li ġej:
                  “It-‘Thüringer Rotwurst’ jinbiegħ frisk fl-imsaren żgħar jew fil-borża tal-awrina jew konservat f’vażett tal-ħġieġ jew kontenituri oħra, bl-eċċezzjoni ta’ kisi artifiċjali”.
               
            
                  2.
               
               
                  Fil-punt “4.5. Metodu ta’ produzzjoni”, is-seba’ sentenza tinbidel b’din li ġejja:
                  “It-taħlita imbagħad timtela, mhux b’mod issikkat, fl-imsaren żgħar jew fil-borża tal-awrina tal-majjal li jiġu msajra f’banju marija għal 80 minuta f’85 °C jew (għall-boroż tal-awrina) f’105 minuti f’85 °C jew inkella jiġu kkonservati f’vażetti tal-ħġieġ jew kontenituri oħra, bl-eċċezzjoni tal-kisi artifiċjali”.
               
            
   
      ANNESS II
      
         DOKUMENT UNIKU
      
      
         Ir-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini tal-prodotti agrikoli u tal-oġġetti tal-ikel
         “THÜRINGER ROTWURST”
         Nru KE: DE-PGI-0105-0224-18.2.2009
         IĠP ( X ) DPO ( )
         1.   Isem
         
         “Thüringer Rotwurst”
         2.   Stat Membru jew pajjiż terz
         
         Il-Ġermanja
         3.   Deskrizzjoni tal-prodott agrikolu jew tal-oġġett tal-ikel
         
         3.1.   Tip ta’ prodott
         
         
                  
                     Klassi 1.2.
                  
                  
                     Prodotti tal-laħam
                  
               3.2.   Deskrizzjoni tal-prodott li japplika għalih l-isem tal-punt 1
         
         Din hija speċjalità ta’ zalzett tad-demm magħmul minn materja prima ta’ kwalità magħżula, u xhieda ta’ din il-kwalità għolja, hija l-apparenza regolari tal-biċċiet maqtugħin minn dan iz-zalzett, kif ukoll il-kulur aħmar jgħajjat u l-aroma pikkanti tiegħu. Element partikolari huwa l-preżenza ta’ kubi ta’ laħam dgħif li jkun fiz-zalzett (mill-inqas 35 %, li ftit minnu jista’ jiġi sostitwit bi fwied, qalb jew ilsien) kif ukoll ħadd tal-wiċċ imqaxxar sew mill-ġilda (sa 35 %). Apparti d-demm/il-ġilda, iz-zalzett għandu wkoll kontenut ta’ madwar 5 % ta’ fwied. Thüringer Rotwurst jinbiegħ frisk fl-imsaren żgħar fil-borża tal-awrina jew konservat f’vażett tal-ħġieġ oħra bl-eċċezzjoni ta’ kisi artifiċjali.
         Il-kompożizzjoni:
         Għal zalzett ta’ 100 kg jeħtieġu 55 kg ta’ laħam tal-majjal imsajjar minn qabel mingħajr għerq u b’massimu ta’ 5 % xaħam viżibbli, 25 kg ta’ ħadd tal-wiċċ mingħajr ġilda msajjar minn qabel, 5 kg ta’ fwied nej tal-majjal, 7,5 kg ta’ demm tal-majjal fis-salmura, 7,5 kg ta’ ġilda msajra, melħ tan-nitritu għas-salmura, taħlita ta’ ħwawar (partikolarment, bżar miħun u merdqux u basal ta’ Thuringia).
         3.3.   Materja prima (għall-prodotti proċessati biss)
         
         —
         3.4.   Għalf (għall-prodotti li ġejjin mill-annimali biss)
         
         —
         3.5.   Stadji speċifiċi fil-produzzjoni li għandhom iseħħu fiż-żona ġeografika identifikata
         
         Il-proċess kollu tal-produzzjoni taz-zalzett tad-demm isir fiż-żona ġeografika speċifikata.
         3.6.   Regoli speċifiċi għat-tqattigħ, għall-ħakk, għall-ippakkjar, eċċ.
         —
         3.7.   Regoli speċifiċi għat-tikkettar
         
         —
         4.   Definizzjoni konċiża taż-żona ġeografika
         
         Il-Land Federali ta’ Thuringia.
         5.   Rabta maż-żona ġeografika
         
         5.1.   Speċifiċità taż-żona ġeografika
         
         Thüringer Rotwurst għandu tradizzjoni li tmur lura sekli sħaħ f’Thuringia. Huwa element permanenti fil-kummerċ tal-biċċiera u ilu jsir u jittiekel minn dejjem fil-festi tat-tbiċċir tant maħbuba f’Thuringia. Fil-preżent, qiegħed jiġi prodott madwar ir-reġjun kollu ta’ Thuringia. Hemm ukoll bosta produtturi ewlenin. L-oriġini tal-isem inżamm peress li fi żmien dik li qabel kienet ir-Repubblika Demokratika tal-Ġermanja, dan kien jintuża biss bħala indikazzjoni ġenwina tal-oriġini ġeografika.
         5.2.   Speċifiċità tal-prodott
         
         Iz-zalzett ta’ Thuringia, li jinkludi t-“Thüringer Rotwurst”, minn dejjem kellu reputazzjoni tajba fil-Ġermanja u din tmur lura aktar minn 200 sena. Minħabba t-togħma eċċellenti tiegħu,t-Thüringer Rotwurst huwa magħruf u mfittex sew barra l-pajjiż u għalhekk din iz-zalzetta hija magħrufa bħala r-“Reġina taz-Zalzett tad-Demm”.
         5.3.   Rabta każwali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)
         
         Ir-reputazzjoni tat-Thüringer Rotwurst hija bbażata fuq il-ħiliet u l-esperjenza tal-biċċiera ta’ Thuringia u mir-riċetti li jgħaddu minn ġenerazzjoni għall-oħra.
         
            Referenza għall-pubblikazzjoni tal-ispeċifikazzjoni
         
         (L-Artikolu 5(7) tar-Regolament (KE) Nru 510/2006)
         It-taqsima 7a-bb tal-Volum 20 tal-“Markenblatt” tas-16 ta’ Mejju 2008, p. 33365
         http://register.dpma.de/DPMAregister/geo/detail.pdfdownload/150